1937માં, હિન્દુસ્તાનમાં આઝાદીનાં આંદોલનો ચરમસીમા પર હતાં ત્યારે પહેલી વખત ફૂટબોલની રમતને સંસ્થાકીય સ્વરૂપ આપવાનું નક્કી કરાયું હતું અને તેમાંથી ઓલ ઈન્ડિયા ફૂટબોલ ફેડરેશન(AIFF)જન્મ્યું હતું. એક એવી મિથ છે કે ભારતીય ફૂટબોલ ટીમ પહેલી વખત FIFA(ફૂટબોલ ફેડરેશન ઓફ ઈન્ટરનેશનલ એસોસિએશન)વર્લ્ડ કપ રમવા ગઈ ત્યારે તેની પાસે શુઝ નહોતાં અને તેને કારણે તેને રમવા દેવામાં આવી નહોતી. 1950માં, ત્રણ એશિયન ટીમો-ફિલિપાઈન્સ, ઈન્ડોનેશિયા અને બર્માએ રમવાનો ઈનકાર કર્યો પછી ભારતને બ્રાઝીલમાં યોજાયેલા FIFA વર્લ્ડ કપમાં રમવાનો ચાન્સ મળ્યો હતો. 1930માં ભારતીય ફૂટબોલનું સંગઠિત સ્વરૂપ રચાયું પછી વૈશ્વિક સ્તરે તેની નામના થઈ હતી અને 1948માં લંડન ઓલિમ્પિકમાં ભારતે પહેલી જ મેચમાં ફ્રાન્સનો 2-1થી રોચક મુકાબલો કર્યો હતો. આ મેચમાં ભારતીય ટીમમાંથી કેટલાક ખેલાડી મોજાં પહેરીને તો કોઈક ખુલ્લા પગે રમ્યા હતા. 1950ના બ્રાઝીલના વર્લ્ડ કપમાં ભારતીય ટીમને શુઝ વિના મેચ રમવા દેવાનો ઈનકાર થયો હતો તે ઘટના અને ઈતિહાસ વાસ્તવમાં વ્હોટ્સ એપ યુનિવર્સિટી પાસ આઉટ ઈતિહાસકારોની નીપજ છે. હકીકત એ હતી કે, આગળ કહી તે એશિયન ટીમો પાસે પણ તે વખતે બ્રાઝીલ સુધી લાંબા થવા માટેની ટ્રાન્સપોર્ટેશન સુવિધા નહોતી અને એ જ રીતે હિન્દુસ્તાની ટીમ પાસે પણ એવી વ્યવસ્થા હતી નહીં. FIFAએ આ લક્ઝરી પ્રોવાઈડ કરવાની ઓફર કરી પણ, મહાનત્તમ શૈલન મન્નાની હિન્દુસ્તાની ટીમને ધરાર રમવા જવા દેવામાં ન આવી. વાંક AIFFનો હતો. લંડન ઓલિમ્પિકમાં મન્નાએ હિન્દુસ્તાની ફૂટબોલનો કરિશ્મા પૂરી દુનિયાને બતાવ્યો હતો અને તેમની ઈચ્છા બ્રાઝીલમાં એ જ ચમત્કાર બતાવવાની હતી. હિન્દુસ્તાનને ફૂટબોલથી ઓશિયાળું અને અળખામણું કરવામાં નાલાયક અધિકારીઓની ભૂમિકા ત્યારે પણ એટલી જ શંકાસ્પદ હતી જેટલી અત્યારે છે.